I forrige skoleår kom 110 ungdommer mellom 16 og 21 år til Nav-kontoret i Verdal, skriver Trønder-Avisa.

– De skulle ikke vært her, sier Nav-leder, Ola Sagbakken, som mener det er en ukultur blant ungdommene i kommunen.

Ordføreren er bekymret

– Det er nok vanskelig å lage et tilbud som treffer alle, men ti prosent er jo alt for mye. Denne situasjonen bekymrer meg, sier ordfører i Verdal, Bjørn Iversen, til nrk.

Ordføreren mener at større fokus og bedre samarbeid er det som må til.

– Fylkeskommunen har hovedansvaret her, men også vi i kommunene som har ansvaret for grunnskolen må tenke helhetlig. Vi må ha større fokus på de som sliter. Jeg tror det trengs en innsats på mange områder.

Iversen mener det er dype utfordringer rundt denne problematikken.

– Jeg blir betenkt. Det som går på livskvalitet er det som virkelig skremmer meg.

– Gå i dere selv og tenk framover

– Det er ikke til å stikke under en stol at også ungdommene selv og deres nærmeste må ha aktive holdninger til å stille seg slik at man kommer seg ut i arbeidslivet.

Ordføreren mener det her er snakk om klare holdningsmessige utfordringer.

– Hvis ungdommene tror at Nav kan ordne opp og at dette er helt greit, så har vi et problem. Dette er et samfunnsproblem, men det er først og fremst et problem for de ungdommene det gjelder.

Ungdommene Trønder-Avisa har snakket med synes videregående blir for kjedelig og vil ha mer action. Verdalsordføreren har her en klar beskjed til ungdommene.

– Man skal jo ikke underholdes hele tiden. Gå i dere selv og prøv å tenk framover. Hvis du starter som 18-åring på Nav og du ender opp i det systemet, hvilket liv legger du da opp til at du skal ha?